Gandia dona la benvinguda oficial a Paula Cabanilles com a Padrina de la Setmana Santa de 2026
11 juny 2025

## Gandia dona la benvinguda oficial a Paula Cabanilles com a Padrina de la Setmana Santa de 202611 juny 2025Última actualització: 11 juny 2025

![](../gestion/img/06b702b00c843e7419271301383b0a869397f183e779e3f5d32f0fd3c9ed691e.jpg)  
  

L’Ajuntament de Gandia ha acollit aquest matí l’acte de recepció oficial a **Paula Cabanilles**, qui ha sigut elegida com a **Padrina de la Setmana Santa 2026 i Cambrera del Crist Ressuscitat**. La trobada ha comptat amb la presència de l’alcalde de Gandia, **José Manuel Prieto**; el regidor de Setmana Santa, **Miguel Ángel Picornell**; el president de la Junta Major de Germandats de la Setmana Santa, **Emili Ripoll**; i representants de totes les formacions polítiques del consistori.  
Durant la seua intervenció, l’alcalde ha volgut destacar l’encert de la Junta Major en l’elecció de Paula, subratllant el seu compromís amb les tradicions i la seua àmplia trajectòria tot i la seua joventut.

“_L’elecció de la Junta Major sempre és encertada, i enguany, amb Paula, encara més. Malgrat la seua joventut, compta amb un extens currículum vinculat a la Setmana Santa. A Gandia, les nostres tradicions es transmeten de generació en generació, i és precisament en eixa transmissió on arrelen amb més força_”, ha assenyalat Prieto.

L’alcalde ha remarcat també el caràcter especial d’enguany per a la Setmana Santa de Gandia, que continua consolidant-se com una de les celebracions més significatives i identificables de la ciutat: “_La Setmana Santa ha sabut superar tots els reptes que s’ha proposat en els últims anys. Al setembre serem amfitrions de la Trobada Nacional de Germandats i Confraries, la qual cosa dona encara més rellevància al nomenament de Paula com a Padrina i Cambrera del Ressuscitat_”.

  
Per la seua part, Paula Cabanilles ha explicat com va viure el moment en què va rebre la notícia de la seua elecció. En plena època d’exàmens universitaris, va rebre la telefonada a casa sense sospitar la sorpresa que li esperava. “_Estava estudiant quan em van avisar. No sabia de què es tractava, i quan em van fer la gran pregunta, vaig acceptar sense dubtar. Va ser una barreja de sentiments, però sobretot vaig sentir una gran il·lusió i orgull_”. “Q_uan arriba la Setmana Santa, desaparec del món. Estic completament involucrada. Des que mon pare forma part de la Junta, he pogut conéixer molts actes que abans ni tan sols sabia que existien. Enguany espere descobrir encara més i viure cada moment amb responsabilitat i intensitat_”.

Finalment, Paula ha expressat el seu desig que aquest any siga inoblidable: “_Espere gaudir al màxim, viure cada dia intensament i conéixer persones i actes que em marquen per sempre. Espere que siga el millor any de la meua vida_”.